Rīgā, 2022.gada 10.janvārī

Liepājas 7.vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītāja profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta izglītības iestādes ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Liepājas 7.vidusskola un tās īstenotās izglītības programmas *Pamatizglītības mazākumtautību programma; Pamatizglītības matemātikas, dabaszinību un tehnikas virziena mazākumtautību programma; Speciālās pamatizglītības mazākumtautību programma izglītojamajiem ar valodas traucējumiem; Vispārējās vidējās izglītības vispārizglītojošā virziena izglītības programma/ Vispārējās vidējās izglītības vispārizglītojošā virziena mazākumtautību izglītības programma; Vispārējās vidējās izglītības matemātikas, dabaszinību un tehnikas virziena izglītības programma/ Vispārējās vidējās izglītības matemātikas, dabaszinību un tehnikas virziena mazākumtautību izglītības programma; Vispārējās vidējās izglītības profesionāli orientētā virziena izglītības programma/ Vispārējās vidējās izglītības profesionāli orientētā virziena izglītības mazākumtautību programma; Vispārējās vidējās izglītības programma* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Izglītības iestādes vadītāja darbs kopumā tiek vērtēts ar kvalitātes līmeni “labi”, tādējādi atzīstot, ka vadītājs ir nodrošinājis demokrātisku pārvaldību iestādē un uzsācis ieviest pārmaiņas. Tikpat aktīvi arī nākamajos gados izglītības iestādes vadībai ir jāturpina darbs, ieviešot nākamās plānotās pārmaiņas.

Liepājas 7.vidusskolas stiprās puses ir spēja pamanīt katra izglītojamā talantus, sniegt atbalstu izglītojamo individuālo spēju attīstībai un sasniegt labus rezultātus. Izglītības iestādē ir radīti apstākļi un sniegts atbalsts arī izglītojamajiem ar mācīšanās traucējumiem, veidots pozitīvs izglītības iestādes mikroklimats, kas veicina ikviena izglītojamā personības izaugsmi un vispārcilvēcisko spēju attīstīšanu. Vēlamies atzīmēt arī vadības komandas saskaņotu rīcību, saprotamu pienākumu un atbildības jomu sadali, kas nodrošina labu procesu pārvaldību, visu iesaistīto pušu izpratni par iestādes darbību. Izglītības iestādes kolektīvs saskata savas attīstības iespējas, kuras balstās uz pašvertēšanas procesā iegūtiem datiem.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar izglītības iestādes vadītāju, vietniekiem, pedagogiem, izglītības iestādes padomi, atbalsta personālu.
2. Sarunas ar izglītības iestādes vadītāju, pedagogiem, izglītojamajiem, dibinātāja pārstāvjiem, izglītojamo vecākiem, izglītības atbalsta personālu.
3. 13 mācību stundu vērošana attālināti.
4. Situāciju analīze (attālināti) par pedagoģijas, skolvadības un izglītības iestādes aktuālās darbības jautājumiem.
5. Izglītības iestādes virtuāla apskate kopā ar izglītības iestādes vadītāju un vadītāja vietnieku saimnieciski administratīvajā darbā.
6. Dokumentu izpēte (izglītības iestādes pašnovērtējuma ziņojums, izglītības iestādes attīstības plānošanas dokuments, vērtēšanas kārtība, skolvadības sistēma “E-klase”, Valsts izglītības informācijas sistēma, audzināšanas darba prioritātes trīs gadiem un to izvērtējums).
7. Attālināto mācību izpēte.
8. Tīmekļa vietnes http://7vsk.liepaja.edu.lv/ informācijas izpēte.

Kā svarīgākos turpmākajos gados izglītības iestādei veicamos darbus akreditācijas ekspertu komisija ir noteikusi vadībai un pedagogiem savstarpējā sadarbībā plānot un noteikt kādus izglītojamo mācību rezultātus gan ikdienas darbā, gan eksāmenos izglītības iestādei ir jāsasniedz katru gadu un izglītības programmas noslēgumā. Iestādei arī vairāk jāseko savu absolventu tālākajām gaitām, lai secinātu, vai skolā apgūtās zināšanas ir pietiekami kvalitatīvas viņu turpmākās izglītības ieguvē. Komisija iesaka pedagogiem papildināt savas digitālās prasmes, lai mācību stundās pielietotu vairāk informācijas tehnoloģiju sniegtās iespējas, kas uzlabotu arī mācību procesa kvalitāti.

Novēlu jums sekmīgu turpmāko sadarbību ar izglītības iestādes vadību un pedagogiem!

Ekspertu komisijas vadītāja Sandra Zagorska